Desai van wangedrag beskuldig | Netwerk24
Desai van wangedrag beskuldig
Deur Tammy Petersen, News24 10 Junie 2021 22:03
Die Suid-Afrikaanse Sionistiese Federasie (SASF) het Donderdag die afgetrede regter Siraj Desai, teen wie hy 'n klag by die komitee vir geregtelike gedrag ingedien het, as " 'n gepolitiseerde regter" bestempel.
Die organisasie beskuldig Desai, wat sedertdien aangestel is as die ombud vir regsdienste, daarvan dat hy die wetlike gedragskode oor baie jare "duidelik" oortree het.
Siraj DesaiFoto: Gallo Images
Die organisasie voer ook aan dat Desai by politieke omstredenheid betrokke is, die aansien van sy regterlike amp misbruik om sy persoonlike politieke belange te bevorder, homself nie kon distansieer van 'n saak waarin hy "ooglopende" botsende belange het nie en betrokke is by aktiwiteite wat "die posisie van sy regterlike amp gebruik om 'n partydige politieke saak te bevorder".
"Dit is dus van kardinale belang om die vertroue van die publiek in die regbank te handhaaf en dat mense oor openlike geregtelike wangedrag tot verantwoording geroep word," het die SASF gesê.
Prof. Usuf Chikte, woordvoerder van Desai, het egter gesê dat die oudregter onapologeties is in sy "veroordeling van apartheid, Israel en ter verdediging van Palestyne wat vervolg word deur die onregverdige wette en oorlogsmisdade".
Chikte het die federasie daarvan beskuldig dat hy "hasbara-taktieke" gebruik in sy vergeldende en wraaksugtige aanvalle op Desai.
Volgens die SASF se amptelike klag, wat Donderdag ingedien is, het Desai "onvanpaste kommentaar" gelewer in 'n onderhoud op 'n Iranse YouTube-kanaal waarin hy die Iranse politieke en godsdienstige leier, ajatollaj Khomeini, met pres. Nelson Mandela vergelyk omdat hulle nie die Verenigde State toegelaat het om die buitelandse beleid namens hul land aan hul te dikteer nie en dat hulle vir eenheid gevra het.
"Om 'n wêreldbekende vredemaker soos pres. Mandela te vergelyk met die despotiese stigterslid van 'n regime wat berug is vir sy miskenning van menseregte en wat verantwoordelik is vir growwe menseregteskendings, insluitend marteling en geweld teen duisende mense, is 'n belediging vir die mense van Suid-Afrika, die Grondwet en ons demokratiese instellings," het die SASF gesê.